Lav et referat af nedenstående tekst:

Tekst:
Nye arbejdsopgaver, nye kolleger og en ny chef står højt på nordjydernes ønskeseddel for det nye år. Tre ud af ti nordjyder drømmer om nyt job i 2019 - for at udfordre os selv og prøve noget andet. Det viser en ny befolkningsundersøgelse fra HK. Her kommer det frem, at 16 procent af nordjyderne regner med at skifte job i år, mens yderligere 13 procent overvejer det. Men selv om ambitionerne og drømmene er store, så er selvtiliden tilsvarende lille. Vi tvivler nemlig ofte så meget på vores egne evner, at det ender med at holde os tilbage. - Nogle danskere bliver for længe i et job, de ikke trives i, fordi de ikke er bevidste om, hvad de egentlig kan. De synes kun, at de kan sætte flueben ved to ud af ti punkter i en jobannonce, og så søger de ikke jobbet. Men de kan få hjælp til at se, at de kan meget mere, end de tror. Vi bliver holdt tilbage af vores mangel på viden om egne evner, siger professor Rie Thomsen fra DPU på Aarhus Universitet, der har forsket i karrierevejledning siden 2005. Hun mener, at flere vil kunne gøre drøm til virkelighed, hvis de opsøger vejledning i forbindelse med et kommende jobskifte. - En god karrierevejledning kan både hjælpe med at overskue arbejdsmarkedets mange muligheder samtidig med, at det kan sætte den jobsøgendes kompetencer i et nyt lys. Ofte overser du selv egne kvaliteter, som burde være åbenlyse. Eller du overser job- og efteruddannelsesmuligheder, fordi du ikke har viden om det. Men desværre er det et generelt problem, at karrierevejledning for voksne i job ikke bliver prioriteret særligt højt i dansk uddannelsespolitik. Det gør det blandt andet svært for den jobsøgende at finde frem til de rette vejledningsmuligheder, siger Rie Thomsen. Ydmyghed spænder ben Vi nordjyder har ry for at være ydmyge og ikke blamere os med det, vi kan. Men selvom det kan være et ganske udmærket karaktertræk i andre sammenhænge, spænder det ben for os, hvis vi vil klatre op af karrierestigen. I befolkningsundersøgelsen svarer 20 procent af nordjyderne, at de aldrig fremhæver sig selv på en positiv måde over for deres kolleger på arbejdspladsen. Kun 3 procent gør det på daglig basis, 6 procent på ugentlig basis og 11 procent på månedlig basis. 38 procent af nordjyderne fremhæver sig selv positivt på arbejdspladsen et par gange om året eller sjældnere. Det er en tendens, man tydeligt genkender hos HKs vejledningslinje, karrieretelefonen. - Vi får hver dag opkald fra danskere, der har brug for hjælp til at formulere og vurdere deres faglige kompetencer. Et af problemerne er, at mange oplever det som grænseoverskridende at sætte ord på, hvad de er gode til, fordi de er bange for at komme til at prale. Det er ærgerligt. For jo bedre du er til at tale positivt om dig selv, jo bedre muligheder har du i dit arbejdsliv. Det gælder både i jobsøgningen såvel som i danskernes nuværende job, siger Louise Theil, karriererådgiver hos HK.

Referat:
Nye udfordringer på en anden arbejdsplads er på nordjydernes top tre over vores planer for 2019. Men vi tvivler på, om vi er gode nok - og derfor bliver det ofte ved tanken.